
Mae CBAC wedi cymeradwyo’r deunydd hwn, sy’n cynnig cefnogaeth o ansawdd uchel ar gyfer cyflwyno cymwysterau CBAC. Er bod y deunydd hwn wedi mynd trwy broses sicrhau ansawdd CBAC, y cyhoeddwr sydd â’r holl gyfrifoldeb am y cynnwys.

Cyflwyniad



Ynglŷn â’r cwrs

Yn ystod y cwrs hwn mae’n rhaid i chi astudio pedair uned, ac mae pob un yn cyfrannu pwysoliad gwahanol i’r cymhwyster TGAU:


•  Uned 1 Astudiaethau Manwl (Cymru a’r persbectif ehangach) – pwysoliad o 25 y cant o’r cymhwyster TGAU

•  Uned 2 Astudiaethau Manwl (Hanes yn canolbwyntio ar Ewrop/y byd) – pwysoliad o 25 y cant o’r cymhwyster TGAU

•  Uned 3 Astudiaeth Thematig, sy’n cynnwys astudiaeth o safle hanesyddol – pwysoliad o 30 y cant o’r cymhwyster TGAU

•  Uned 4 Gweithio fel hanesydd – asesiad di-arholiad – pwysoliad o 20 y cant o’r cymhwyster TGAU.



Bydd yr astudiaethau hyn yn cael eu hasesu drwy dri phapur arholiad ac un uned ddi-arholiad.

Mae Unedau Un a Dau yn cynnwys un arholiad awr o hyd yr un sy’n cynnwys cyfres o gwestiynau gorfodol. Bydd y rhain yn canolbwyntio ar ddadansoddi a gwerthuso ffynonellau a dehongliadau hanesyddol, yn ogystal â phrofi cysyniadau hanesyddol trefn dau.

Mae Uned Tri yn cynnwys arholiad 1 awr 15 munud o hyd sy’n cynnwys cyfres o gwestiynau gorfodol. Bydd y rhain yn canolbwyntio ar gysyniadau hanesyddol trefn dau fel parhad, newid, achos, canlyniad, arwyddocâd, tebygrwydd a gwahaniaeth.

Bydd Uned Pedwar yn cynnwys asesiad di-arholiad. Bydd yn cynnwys cwblhau dwy dasg, un yn canolbwyntio ar werthuso ffynonellau a’r llall yn canolbwyntio ar ffurfio dehongliadau hanesyddol gwahanol o hanes.



Ynglŷn â’r llyfr

Mae’r llyfr hwn yn ymdrin â dau opsiwn ar gyfer Astudiaeth Fanwl Uned 2 – Yr Almaen mewn Cyfnod o Newid 1919–39, ac UDA: Gwlad Gwahaniaethau, 1910–29. Dim ond un o’r opsiynau hyn bydd yn rhaid i chi ei astudio.


Sut bydd y llyfr hwn yn eich helpu gyda TGAU Hanes CBAC


Bydd yn eich helpu i ddysgu’r cynnwys

Mae nifer o fyfyrwyr yn poeni na fyddan nhw’n gwybod digon i ateb y cwestiynau yn yr arholiad. Mae’r testun gan yr awdur yn esbonio’r cynnwys allweddol yn glir ac yn eich helpu i ddeall pob pwnc. Mae pob pennod yn rhoi lefel addas o wybodaeth a manylion sydd eu hangen arnoch er mwyn eich helpu i roi atebion manwl yn yr arholiad.

Mae’r llyfr yn llawn ffynonellau. Mae hanes ar ei orau pan allwch chi weld beth gwnaeth pobl go iawn ei ddweud a’i wneud, ei deimlo a’i wylio. Gall ffynonellau fod o help mawr i chi ddeall y stori’n well a’i chofio gan eu bod nhw’n eich helpu i weld beth roedd y materion yn eu golygu i’r bobl ar y pryd.

Mae’r gweithgareddau yn awgrymu pa bethau dylech chi sylwi arnyn nhw neu feddwl amdanyn nhw yn y ffynonellau a’r testun. Maen nhw hefyd yn eich helpu i ymarfer y sgiliau dadansoddol sydd eu hangen i wella ym maes hanes.

Mae pob pennod yn cynnwys termau allweddol sy’n eich helpu i ddeall ystyr y geiriau, er mwyn i chi allu eu deall a’u defnyddio yn hyderus wrth ysgrifennu am y pwnc. Maen nhw i gyd wedi’u diffinio mewn Geirfa ar dudalennau 168–170.



Bydd yn eich helpu i baratoi ar gyfer eich arholiad

Mae’r cwestiynau ymarfer yn y llyfr yn gwestiynau tebyg i rai arholiad sy’n rhoi cyfle i chi ymarfer sgiliau arholiad.

Mae’r arweiniad ar arholiadau ar ddiwedd pob uned (tudalennau 90–99 ar gyfer Yr Almaen mewn Cyfnod o Newid a thudalennau 158–167 ar gyfer UDA: Gwlad Gwahaniaethau) yn cynnwys papur arholiad enghreifftiol yn ogystal ag arweiniad cam wrth gam, atebion enghreifftiol a chyngor ar sut i ateb mathau penodol o gwestiynau yn y papur Astudiaethau Manwl (Hanes yn canolbwyntio ar Ewrop/y byd).








Yr Almaen mewn Cyfnod o Newid, 1919–39



1 Effaith y Rhyfel Byd Cyntaf

Ar 11 Tachwedd 1918, llofnodwyd y cadoediad gan roi diwedd ar yr ymladd yn y Rhyfel Byd Cyntaf (1914–18). Ni wnaeth sefydlu Gweriniaeth Weimar arwain at heddwch i’r Almaen. Bu anhrefn llwyr am bum mlynedd ar ôl y rhyfel wrth i’r Weriniaeth wynebu sawl her gan gynnwys ymgais i greu chwyldro comiwnyddol, llofruddiaethau gwleidyddol, sawl Putsch (gwrthryfeloedd arfog) a chwyddiant enfawr. Yn fwy na dim, bu’n rhaid i’r Almaenwyr dderbyn cytundeb heddwch oedd yn rhy greulon yn eu barn nhw – Cytundeb Versailles. Roedd llawer o Almaenwyr yn dweud mai’r rheswm am holl broblemau’r blynyddoedd ers y rhyfel oedd y penderfyniadau gafodd eu gwneud gan wleidyddion Gweriniaeth newydd Weimar.

[image: ]






Llywodraeth Weimar a’i gwendidau

Erbyn hydref 1918 roedd hi’n amlwg bod yr Almaen ar fin cael ei threchu yn y Rhyfel Byd Cyntaf. Ym mis Hydref 1918 ffurfiwyd llywodraeth newydd yn yr Almaen, dan arweiniad y Tywysog Max o Baden. Gwrthododd Woodrow Wilson, Arlywydd UDA, drafod amodau heddwch gyda’r Tywysog Max a’r Almaen tra oedd Kaiser Wilhelm II yn dal i reoli’r wlad. Ar ddiwedd mis Hydref fe wnaeth llynges yr Almaen wrthryfela mewn miwtini, a dechreuodd aflonyddwch ledu ar draws yr Almaen. Ar 9 Tachwedd fe ildiodd Kaiser Wilhelm II goron yr Almaen gan fod cefnogaeth iddo yn gwanhau, ac fe wnaeth ef ffoi i’r Iseldiroedd. O ganlyniad, cyhoeddwyd Gweriniaeth newydd yn yr Almaen a derbyniodd y Canghellor Friedrich Ebert y cadoediad ddaeth â’r Rhyfel Byd Cyntaf i ben. Roedd llawer o Almaenwyr yn teimlo bod rhoi diwedd ar y rhyfel wedi bradychu byddin yr Almaen (Reichswehr). O’r dechrau, felly, roedd llawer o Almaenwyr, yn enwedig y rhai oedd yn y fyddin, yn casáu’r Weriniaeth newydd. Yn ystod wythnosau olaf 1918 fe wnaeth rhai pobl ymosod ar y llywodraeth newydd. Cynhaliwyd etholiadau y Cynulliad Cyfansoddol ar 19 Ionawr 1919. Ar ôl yr etholiadau, penderfynwyd bod Berlin yn lle rhy beryglus i aelodau’r Cynulliad Cyfansoddol gyfarfod. Felly, penderfynwyd cyfarfod yn ardal fwy heddychlon tref Weimar (a dyna sut cafodd y weriniaeth newydd ei henw). Ni chafodd yr un blaid fwyafrif o seddi, a dyna oedd canlyniad pwysicaf yr etholiad ym mis Ionawr. Felly, roedd yn rhaid sefydlu llywodraeth glymblaid.



Cyfansoddiad Weimar

Ar ôl i’r Kaiser ildio’r orsedd, roedd yn rhaid llunio cyfansoddiad newydd; cafodd y gwaith hwn ei orffen ym mis Awst 1919. Dyma’r tro cyntaf i’r Almaen brofi democratiaeth. Mae Ffigur 1.1 isod yn dangos trefn y Cyfansoddiad ac mae Ffynhonnell A (gweler tudalen 7) yn dangos rhai o’i brif erthyglau.

Ffigur 1.1: Trefniadaeth Cyfansoddiad Weimar

Ffynhonnell A: Erthyglau allweddol Cyfansoddiad Weimar



	Erthygl 1
	Mae’r Reich Almaenig yn weriniaeth. Mae awdurdod gwleidyddol yn deillio o’r bobl.



	Erthygl 22
	Mae cynrychiolwyr i’r Reichstag yn cael eu hethol drwy bleidlais gyffredinol, gyfartal, uniongyrchol a chudd gan bob dyn a menyw dros 20 oed, yn unol ag egwyddorion cynrychiolaeth gyfrannol.



	Erthygl 41
	Mae Arlywydd y Reich yn cael ei ddewis gan holl etholwyr yr Almaen.



	Erthygl 48
	Os bydd trefn a diogelwch cyhoeddus y Reich yn cael ei aflonyddu neu ei beryglu’n sylweddol, gall Arlywydd y Reich gymryd camau angenrheidiol i wella trefn a diogelwch cyhoeddus.

Cryfderau’r Cyfansoddiad newydd

Roedd gan y Cyfansoddiad newydd sawl cryfder:


•  Mewn rhai ffyrdd roedd cyfreithiau Gweriniaeth Weimar yn rhai democrataidd iawn. Roedd dynion a menywod yn cael pleidleisio pan oedden nhw’n 20 oed, ond ym Mhrydain yr oedran oedd 21 oed i ddynion a 30 oed i fenywod.

•  Roedd yn rhaid i arweinydd y llywodraeth (y Canghellor) gael cefnogaeth mwyafrif y gwleidyddion yn y Reichstag.

•  Roedd angen arlywydd cryf i reoli’r llywodraeth ac amddiffyn y wlad mewn argyfwng.

•  Roedd cynrychiolaeth gyfrannol mewn etholiadau yn golygu bod nifer y seddi oedd gan bob plaid yn y Reichstag yn seiliedig ar nifer eu pleidleisiau. Er enghraifft, os oedd plaid yn ennill deg y cant o’r bleidlais, roedd yn cael deg y cant o’r seddi.





Gwendidau’r Cyfansoddiad newydd

Er ei gryfderau, roedd nifer o wendidau yn y Cyfansoddiad ac fe wnaeth hyn gyfrannu at ansefydlogrwydd, gwendid a chwymp Gweriniaeth Weimar yn y pen draw. Enghreifftiau penodol o’r rhain yw cynrychiolaeth gyfrannol ac Erthygl 48, oedd yn rhoi pwerau i’r Arlywydd mewn argyfwng. Mae Ffigur 1.2 yn rhoi crynodeb o’r gwendidau hyn. Pan nad oedd pethau’n mynd yn dda i’r Almaen yn y blynyddoedd yn dilyn y rhyfel, cafodd y gwleidyddion eu beirniadu am greu trefn lywodraethu wan (gweler Ffynhonnell B).

Ffynhonnell B: O araith i’r Cynulliad Cyfansoddol newydd gan Hugo Preuss, pennaeth y Comisiwn wnaeth lunio Cyfansoddiad Weimar yn 1919. Roedd yn siarad am y Cyfansoddiad newydd.

Rwyf wedi gwrando’n aml ar y trafodaethau gyda phryder gwirioneddol, gan fwrw golwg ddihyder ar wŷr bonheddig y Dde, rhag ofn byddan nhw’n dweud wrthyf i: ‘Wyt ti’n gobeithio rhoi system seneddol i genedl fel hon, un sy’n gwrthwynebu hynny â phob gewyn yn ei chorff?’ Mae amheuaeth ym mhob man; all yr Almaenwyr ddim cael gwared ar eu hen ddiffyg hyder gwleidyddol a’u harfer o blygu glin i’r wladwriaeth awdurdodaidd.

Ffigur 1.2: Rhai o wendidau Cyfansoddiad Weimar

GWEITHGAREDDAU


1  Edrychwch ar Ffigur 1.1 a Ffynhonnell A. Ym mha ffyrdd roedd y Cyfansoddiad yn ddemocrataidd neu’n annemocrataidd? Atebwch gan ddefnyddio copi o’r tabl isod.



	Democrataidd: Llywodraeth lle mae’r holl bobl yn cymryd rhan wrth benderfynu
	Annemocrataidd: Llywodraeth lle nad yw’r holl bobl yn cymryd rhan



	 
	 




2  Ewch ati i bwyso a mesur cryfderau a gwendidau Cyfansoddiad Weimar. Ar ôl darllen y wybodaeth ar y dudalen hon, a ydych chi’n cytuno bod y Cyfansoddiad wedi gwneud y Weriniaeth yn wan?

Cwestiwn ymarfer

Disgrifiwch brif nodweddion Cyfansoddiad Weimar. (I gael arweiniad, gweler tudalen 93.)

Effaith Cytundeb Versailles

Er bod yr Almaenwyr wedi llofnodi’r cadoediad ar 11 Tachwedd 1918, dim ond ar 28 Mehefin 1919 y llofnodwyd y cytundeb ddaeth â’r Rhyfel Byd Cyntaf i ben, ym Mhalas Versailles yn Ffrainc. Pan gafodd amodau’r cytundeb eu cyhoeddi, cafodd nifer fawr o Almaenwyr siom ofnadwy.



Amodau Cytundeb Versailles

Roedd Cytundeb Versailles yn gosod amodau caled iawn ar yr Almaen (gweler Ffigur 1.3 a Thabl 1.1). Collodd yr Almaen 13 y cant o’i thir, 48 y cant o’i gweithfeydd haearn a chafodd mwy na 6 miliwn o’i phobl eu tynnu i mewn i wledydd eraill. Ond efallai mai’r amod mwyaf llym i’r Almaen oedd Erthygl 231 – Cymal yr Euogrwydd am y Rhyfel. Yn ôl y cymal hwn roedd yn rhaid i’r Almaen gymryd y bai am ddechrau’r rhyfel yn 1914, a chytuno i dalu iawndal am y difrod roedd wedi’i achosi i’r Cynghreiriaid. Ar ben hyn, gwrthodwyd i’r Almaen ymuno â Chynghrair y Cenhedloedd, gan ddangos bod y gwledydd eraill yn dal i ymwrthod â’r Almaen.


Yr Ymateb i Gytundeb Versailles

I’r rhan fwyaf o Almaenwyr, roedd Cytundeb Versailles yn halen ar y briw. Yn eu barn nhw, doedd Versailles yn ddim mwy na heddwch trwy orchymyn (Diktat). Roedd angen beio rhywun – ac roedd llywodraeth Weimar a’i gwleidyddion yn darged delfrydol. Eto i gyd, roedd llawer o eironi yn y feirniadaeth hon. Roedd cabinet Weimar wedi gwrthod amodau’r cytundeb heddwch yn y lle cyntaf, ac ar 19 Mehefin 1919 ymddiswyddodd y Canghellor Scheidemann mewn dicter. Rhoddodd gwleidyddion blaenllaw yr enw Gewaltfrieden (heddwch gorfodol) ar yr amodau. Fodd bynnag, roedd llawer o bobl yn credu nad y Cynghreiriaid oedd wedi trechu’r fyddin, ond yn hytrach ei bod wedi cael ei gorfodi i ildio gan y llywodraeth newydd. Roedd y fyddin wedi cael ei ‘thrywanu yn ei chefn’ (Dolchstoss) gan y gwleidyddion oedd wedi arwyddo’r cadoediad. Yr enw gafodd ei roi ar y gwleidyddion hyn oedd ‘Troseddwyr Tachwedd’.

Ffigur 1.3: Amodau tiriogaethol Cytundeb Versailles






	Amodau tiriogaethol
	Amodau milwrol
	Amodau ariannol



	Pob trefedigaeth i gael ei rhoi i Luoedd y Cynghreiriaid.
	Byddin o ddim mwy na 100,000.
	Ffrainc yn cael cloddio am lo yn y Saar.



	Dychwelyd Alsace-Lorraine i Ffrainc.
	Gwahardd tanciau, ceir arfog a cherbydau milwrol trwm.
	Iawndal wedi ei bennu ar £6,600 miliwn.



	Rhoi Eupen-Malmedy i Wlad Belg ar ôl refferendwm.
	Gwahardd awyrennau milwrol.
	Rhoi gwartheg a defaid i Wlad Belg a Ffrainc fel iawndal.



	Cynghrair y Cenhedloedd i weinyddu’r Saar.
	Dim un o longau’r llynges i fod yn fwy na 10,000 tunnell.
	Yr Almaen yn gorfod adeiladu llongau masnach i gymryd lle llongau’r Cynghreiriaid gafodd eu suddo gan longau tanfor Almaenig.



	Rhoi Posen a Gorllewin Prwsia i Wlad Pwyl, a Dwyrain Silesia Uchaf i Wlad Pwyl ar ôl refferendwm.
	Gwahardd llongau tanfor.
	 



	Gwneud Danzig yn Ddinas Rydd.
	Dadfilwrio’r Rheindir.
	 



	Cynghrair y Cenhedloedd i weinyddu Memel. 	 
	 



	Dim uniad (Anschluss) gydag Awstria.
	 
	 



	Rhoi Gogledd Schleswig i Denmarc ar ôl refferendwm.
	 
	 




Tabl 1.1: Amodau pwysicaf Cytundeb Versailles

Ffynhonnell C: Darn o bapur newydd Almaenig, Deutsche Zeitung, 28 Mehefin 1919

Dial! Cenedl yr Almaen! Heddiw yn Neuadd y Drychau [Versailles] mae’r cytundeb gwarthus yn cael ei arwyddo. Peidiwch â’i anghofio. Bydd pobl yr Almaen, gydag ymdrech ddiflino, yn gweithio’n ddyfal i adennill ei lle haeddiannol ymhlith y cenhedloedd. Yna, daw dial am warth 1919.

Ffynhonnell CH: Cartŵn o’r enw ‘Clemenceau y Fampir’ o’r cylchgrawn dychanol adain dde Almaenig, Kladderadatsch, Gorffennaf 1919. Clemenceau oedd arweinydd Ffrainc. Mae’r cartŵn yn cyfeirio at Gytundeb Versailles.

GWEITHGAREDDAU


1  Edrychwch ar Ffynhonnell C. Beth mae’n ei ddweud wrthych chi am agweddau Almaenig at lofnodi Cytundeb Versailles?

2  Esboniwch pam roedd mwyafrif pobl yr Almaen yn casáu Erthygl 231.

3  Gweithiwch mewn grwpiau o dri neu bedwar. Dewiswch naill ai amodau tiriogaethol, milwrol neu ariannol Cytundeb Versailles. Cyflwynwch achos i’r dosbarth, gan ddweud pam mai’r amodau gwnaethoch chi eu dewis yw’r rhai pwysicaf o ran eu heffaith ar yr Almaen.

4  Beth yw ystyr y termau ‘trywanu yn y cefn’ a ‘Troseddwyr Tachwedd’?

Cwestiynau ymarfer


1  Disgrifiwch sut cafodd yr Almaen ei chosbi o dan amodau Cytundeb Versailles. (I gael arweiniad, gweler tudalen 93.)

2  Beth oedd pwrpas Ffynhonnell CH? (I gael arweiniad, gweler tudalennau 94–95.)

Ansefydlogrwydd gwleidyddol

Roedd llywodraeth Weimar yn amhoblogaidd i ddechrau ymhlith Almaenwyr oherwydd ei bod wedi ildio, wedi sefydlu cyfansoddiad gwan ac wedi methu â datrys problem prinder bwyd. Roedd comiwnyddion, sosialwyr, cenedlaetholwyr, arweinwyr y fyddin a’r rhai oedd wedi rheoli’r Almaen cyn 1918 yn casáu Weimar. Nid oedd ei dyfodol yn edrych yn obeithiol. Roedd Gweriniaeth Weimar yn wynebu bygythiadau cyson oddi wrth y chwith a’r dde ac roedd sawl gwrthryfel ar draws yr Almaen yn bygwth bodolaeth y llywodraeth. Mae Ffigur 1.4 yn dangos pa mor anfodlon oedd pobl yr Almaen ar ôl y rhyfel.

Ar ôl y Chwyldro Bolsiefigaidd yn Rwsia ym mis Hydref 1917, pan gafodd y Llywodraeth Dros Dro ei dymchwel gan y comiwnyddion Lenin a Trotsky, roedd llawer o Almaenwyr yn gobeithio byddai’n bosibl sefydlu gwlad sosialaidd yn yr Almaen. Fe wnaeth milwyr, morwyr a gweithwyr sefydlu cynghorau (sofietau) ym misoedd Hydref a Thachwedd 1918. Oherwydd bod arni ofn chwyldro yn ystod y blynyddoedd di-drefn ar ôl y rhyfel, tarodd llywodraeth Weimar fargen gyda Groener, arweinydd newydd y fyddin.

Gwnaethon nhw gytuno y byddai’r fyddin yn cefnogi’r llywodraeth newydd yn erbyn unrhyw chwyldro, ac y byddai’r llywodraeth yn cefnogi’r fyddin ac yn ei chyflenwi. Felly daeth Weimar yn ddibynnol ar y fyddin. Roedd rhai Almaenwyr yn credu bod dibynnu ar y fyddin yn gwanhau awdurdod Gweriniaeth Weimar.

GWEITHGAREDDAU


1  Pam roedd pobl yn ofni Chwyldro Bolsiefigaidd yn yr Almaen?

2  Pam roedd y fargen rhwng Ebert a Groener yn arwyddocaol i Weriniaeth Weimar?

Ffigur 1.4: Trais gwleidyddol yn yr Almaen, 1919–23





Gwrthryfel y Spartacistiaid

Yn ystod y rhyfel, datblygodd sawl grŵp allan o Blaid Sosialwyr Democrataidd yr Almaen (SPD). Yr un mwyaf radical o’r rhain oedd Cynghrair y Spartacistiaid o dan arweiniad Karl Liebknecht a Rosa Luxemburg, aeth ati yn y pen draw i geisio sefydlu gwladwriaeth yn seiliedig ar syniadau comiwnyddol. (Cafodd y Gynghrair ei henwi ar ôl y caethwas Rhufeinig Spartacus, oedd wedi arwain gwrthryfel yn 73CC.) Ym mis Rhagfyr 1918, arweiniodd protestiadau’r Spartacistiaid yn erbyn y llywodraeth at wrthdaro â’r fyddin, a bu farw 16 o’r Spartacistiaid. Ar ddiwedd y mis, sefydlodd y Spartacistiaid Blaid Gomiwnyddol yr Almaen (KPD – Kommunistische Partei Deutschlands).

Ar 6 Ionawr 1919, dechreuodd y Spartacistiaid ar ymgais i gael gwared ar Ebert a llywodraeth Weimar er mwyn creu gwladwriaeth gomiwnyddol. Defnyddiodd Ebert a’i weinidog amddiffyn, Noske, y Reichswehr (sef y fyddin barhaol) a Freikorps Berlin (gweler y bocs) i roi diwedd ar y gwrthryfel.

Roedd y gwrthryfel ar ben ymhen dyddiau. Ni allai’r Spartacistiaid gystadlu â’r fyddin a’r Freikorps. Cafodd Liebknecht a Luxemburg eu dal a’u lladd. Trais y gwrthryfel hwn wnaeth orfodi’r Cynulliad newydd i symud i Weimar (gweler tudalen 6).

Freikorps

Grwpiau parafilwrol gafodd eu ffurfio gan filwyr oedd wedi cael eu rhyddhau o’r fyddin ar ddiwedd y rhyfel. Gwnaethon nhw wrthod ildio eu harfau a’u lifrai ac roedden nhw’n cael eu harwain gan gyn-swyddogion y fyddin. Brenhinwyr oedd mwyafrif y Freikorps a’u nod oedd achub yr Almaen rhag Bolsiefigiaeth, er nad oedden nhw’n cefnogi Gweriniaeth Weimar. Roedd tua dau gant o grwpiau gwahanol ar draws yr Almaen.

Ym mis Mawrth, lladdwyd 1,000 o bobl pan gymerwyd camau ffyrnig iawn i ddod â gwrthryfel arall, oedd wedi’i ysbrydoli gan y comiwnyddion, i ben yn Berlin. Cafodd grym haearnaidd y Freikorps ei ddefnyddio i ddod â gwrthryfel arall gan y comiwnyddion yn München i ben yn galed ym mis Ebrill.

Ffynhonnell D: Ffotograff o’r Freikorps o flaen adeilad papur newydd Vorwärts, ar ôl iddyn nhw ei gipio o ddwylo’r Spartacistiaid ym mis Ionawr 1919. Roedd papur newydd Vorwärts yn bapur sosialaidd.

GWEITHGAREDDAU


1  Edrychwch ar Ffynhonnell D. Pwy oedd y Spartacistiaid? Pam roedd hi’n bwysig iddyn nhw reoli adeilad y Vorwärts?

2  Sut gwnaeth y Spartacistiaid fygwth Gweriniaeth Weimar?

Cwestiwn ymarfer

Defnyddiwch Ffynhonnell D a’r hyn rydych chi’n ei wybod i ddisgrifio Gwrthryfel y Spartacistiaid yn 1919. (I gael arweiniad, gweler tudalennau 91–92.)

Putsch Kapp

Ar ôl llwyddo i wrthsefyll bygythiad yr adain chwith, roedd yn rhaid i Ebert wynebu’r adain dde yn 1920. Pan gyhoeddodd llywodraeth Weimar fesurau ym mis Mawrth 1920 i leihau maint y fyddin a hefyd chwalu’r Freikorps, bu cynnwrf mawr yn Berlin. Gwrthododd Ehrhardt, arweinydd Freikorps Berlin, ufuddhau i hyn. Gyda Wolfgang Kapp, gwleidydd amlwg o Berlin, lluniodd Ehrhardt gynllun i gipio Berlin a ffurfio llywodraeth newydd adain dde gyda Kapp yn ganghellor arni. Pwysleisiodd Kapp y bygythiad comiwnyddol, damcaniaeth Dolchstoss (gweler tudalen 8), ac amodau llym Cytundeb Versailles. Roedd y Reichswehr yn Berlin, o dan arweiniad y Cadfridog Luttwitz, yn cefnogi Ehrhardt a Kapp. Ar ôl i Kapp lwyddo i gipio Berlin ar 13 Mawrth 1920, symudodd llywodraeth Weimar i Dresden ac yna i Stuttgart. Gofynnodd y llywodraeth i’r fyddin barhaol ddod â Putsch Kapp i ben, ond dywedodd y Cadbennaeth, von Seeckt, ‘Nid yw’r Reichswehr yn saethu at y Reichswehr.’

Galwodd Ebert a Scheidemann ar bobl Berlin i beidio â chefnogi Putsch Kapp, gan ofyn iddyn nhw fynd ar streic. Penderfynodd undebwyr llafur a gweision sifil gefnogi’r llywodraeth ac oherwydd na chafodd y Putsch lawer o gefnogaeth, daeth i ben. Roedd dros 400 o swyddogion y Reichswehr wedi cymryd rhan yn y Putsch ond dim ond ychydig iawn gafodd eu cosbi.



Gwrthryfeloedd eraill

Wythnos ar ôl i Putsch Kapp ddechrau, cododd gwrthryfel comiwnyddol yn ardal y Ruhr. Y tro hwn cafodd y fyddin ei hanfon i ddod â’r gwrthryfel i ben yn greulon. Lladdwyd cannoedd o bobl. Parhaodd y trais yn yr Almaen am y ddwy flynedd nesaf, ac roedd grwpiau adain chwith ac adain dde hefyd yn rhan o hyn.

Yn ôl yr amcangyfrif, cafodd 376 o bobl eu llofruddio (lladdwyd 354 o’r rhain gan aelodau o’r adain dde) yn ystod y cyfnod 1919–22. Ni chafodd unrhyw aelod o’r adain dde ei ddedfrydu i farwolaeth, ond digwyddodd hynny i ddeg aelod o’r adain chwith. Cafodd dau o weinidogion pwysig llywodraeth Weimar yn ystod y cyfnod hwn eu llofruddio. Yn 1921, lladdwyd Matthias Erzberger, arweinydd y Blaid Ganolog ac un o’r rhai oedd wedi arwyddo Cytundeb Versailles. Yn 1922, lladdwyd Walther Rathenau, y Gweinidog Tramor. Daeth y bygythiad olaf i Weimar yn ystod y cyfnod hwn ym mis Tachwedd 1923, pan ddigwyddodd Putsch München, dan arweiniad Adolf Hitler. Byddwn ni’n trafod hyn ar dudalennau 25–27.

Ffynhonnell DD: Milwyr a lluoedd y Freikorps yn Berlin 1920. Sylwch ar y swastica ar rai o’r helmedau a baner yr Ail Reich, sef yr enw gafodd ei roi ar Ymerodraeth yr Almaen rhwng 1871 ac 1918

GWEITHGAREDDAU


1  Beth oedd cwynion Kapp a Freikorps Berlin yn 1920?

2  Pa un oedd y bygythiad mwyaf i Weriniaeth Weimar, y Spartacistiaid neu Putsch Kapp? Rhowch resymau dros eich ateb.

Digwyddiadau yn y Ruhr a gorchwyddiant

Gwaethygodd problemau Gweriniaeth Weimar yn 1923 ar ôl i Ffrainc feddiannu’r Ruhr a hefyd oherwydd gorchwyddiant.

Roedd gorchwyddiant wedi bod yn broblem yn yr Almaen yn ystod y Rhyfel Byd Cyntaf ac roedd y wlad wedi cael benthyg llawer er mwyn ariannu’r rhyfel. Pan gyhoeddwyd manylion yr iawndal – £6,600 miliwn i’w dalu fesul £100 miliwn y flwyddyn – dywedodd llywodraeth Weimar na fyddai’n gallu ei dalu. At hynny, roedd colli’r ardaloedd diwydiannol cyfoethog yn gwaethygu’r broblem. Wrth i chwyddiant barhau, dechreuodd llywodraeth Weimar argraffu mwy o arian er mwyn talu Ffrainc a Gwlad Belg yn ogystal â thalu ei gweithwyr ei hun. Dechreuodd gwerth arian cyfred yr Almaen ostwng yn gyflym ac yn 1921, oherwydd na chafodd unrhyw iawndal ei dalu, anfonodd Ffrainc filwyr i’r Ruhr, sef prif ardal ddiwydiannol yr Almaen. Mae’r Ruhr yn y Rheindir ac felly doedd dim milwyr Almaenig yno i rwystro’r lluoedd rhag goresgyn yr ardal (gweler Ffigur 1.3 ar dudalen 8).



Ffrainc yn meddiannu’r Ruhr, 1923

Ym mis Ionawr 1923, daeth lluoedd Ffrainc a Gwlad Belg i feddiannu’r Ruhr am yr ail waith ar ôl i’r Almaen fethu â thalu iawndal i’r ddwy wlad unwaith eto. Roedd y Ffrancwyr yn flin gan fod angen yr arian arnyn nhw i dalu eu dyledion rhyfel i UDA. Penderfynodd y Ffrancwyr a’r Belgiaid gymryd y nwyddau angenrheidiol, yn hytrach nag aros i’r Almaen eu hanfon atyn nhw.


Gwrthwynebiad yr Almaen

Y tro hwn, ymateb yr Almaen oedd gwrthwynebiad di-drais. Fodd bynnag, trodd y gwrthwynebiad yn chwerw a dechreuodd rhai o’r Almaenwyr wneud difrod bwriadol i’w diwydiannau. Aeth y gweithwyr Almaening yn y Ruhr ar streic mewn protest yn erbyn y goresgyniad. Cymerodd rhai streicwyr gamau mwy uniongyrchol, gan roi ffatrïoedd ar dân a thorri pympiau mewn rhai pyllau glo er mwyn eu llenwi â dŵr a’u gorfodi i gau. Saethodd lluoedd Ffrainc nifer o streicwyr: yn eu hangladdau dechreuodd pobl brotestio yn erbyn y goresgyniad. Roedd y cyfan wedi agor hen glwyfau ac ail-greu gelyniaeth oedd yn atgoffa pobl o’r rhyfel.



Canlyniadau’r goresgyniad

Yn sicr, fe wnaeth y goresgyniad uno pobl yr Almaen yn eu casineb at y Ffrancwyr a’r Belgiaid. Daeth y streicwyr yn arwyr i bobl yr Almaen gan eu bod yn herio Cytundeb Versailles, oedd wedi eu bychanu, ac yn dangos nad oedd yr Almaenwyr wedi cael eu darostwng yn llwyr. Cafodd y streicwyr gefnogaeth llywodraeth yr Almaen wrth iddi argraffu mwy o arian er mwyn talu eu cyflogau. Oherwydd y streic, roedd hyd yn oed llai o nwyddau yn cael eu cynhyrchu yn yr Almaen. Yn sgil yr arian streic ychwanegol a’r gostyngiad o ran cynhyrchu, trodd chwyddiant yn orchwyddiant (gweler Tabl 1.2).




	Gorffennaf 1914
	£1 = 20 marc



	Ionawr 1919
	£1 = 35 marc



	Ionawr 1920
	£1 = 256 marc



	Ionawr 1921
	£1 = 256 marc



	Ionawr 1922
	£1 = 764 marc



	Ionawr 1923
	£1 = 71,888 marc



	Gorffennaf 1923
	£1 = 1,413,648 marc



	Medi 1923
	£1 = 3,954,408,000 marc



	Hydref 1923
	£1 = 1,010,408,000,000 marc



	Tachwedd 1923
	£1 = 1,680,800,000,000,000 marc




Tabl 1.2: Gwerth y marc yn gostwng yn erbyn y bunt, 1914–23





[image: ]

Cwestiwn ymarfer

Disgrifiwch sut gwnaeth Ffrainc feddiannu’r Ruhr yn 1923. (I gael arweiniad, gweler tudalen 93.)

Gorchwyddiant

Os oedd gan bobl gynilion neu gyflog penodol, yn sydyn cawson nhw eu gadael heb yr un geiniog. Roedd pobl yn barod iawn i feio gwleidyddion y Weimar. Roedd hyn yn destun cywilydd arall eto i’r llywodraeth newydd.

Eto i gyd, roedd rhai pobl ar eu hennill oherwydd chwyddiant.


•  Roedd pobl fusnes oedd wedi cael benthyg arian gan y banciau yn gallu talu’r dyledion hyn yn ôl yn hawdd.

•  Oherwydd y prinder bwyd difrifol, cododd prisiau nwyddau angenrheidiol, yn enwedig bwyd, ac roedd hyn o gymorth i ffermwyr.

•  Yn sydyn iawn, roedd gan dramorwyr oedd yn byw yn yr Almaen fantais enfawr. Gallen nhw newid doleri neu bunnoedd am filiynau o farciau a fforddio pethau nad oedd Almaenwyr cyffredin yn gallu eu fforddio.



Yn ystod haf 1923, daeth Gustav Stresemann yn Ganghellor. Dechreuodd ef sefydlogi pethau a chyflwyno arian cyfred newydd. Y flwyddyn ganlynol, llwyddodd yr arian cyfred newydd a benthyciadau gan UDA (gweler tudalen 16) i greu adfywiad economaidd. Roedd yn ymddangos bod Gweriniaeth Weimar wedi dod drwy’r gwaethaf a’i bod yn gallu edrych ymlaen at gyfnod sefydlog o ffyniant.



[image: ]

GWEITHGAREDDAU


1  Edrychwch ar Dabl 1.2 ar dudalen 13. Beth gallwch chi ei ddysgu am chwyddiant yn yr Almaen yn ystod y blynyddoedd 1914–23?

2  Yn eich barn chi, pam gwnaeth y bobl oedd â chynilion mewn banciau ddioddef yn fwy na neb yn ystod y cyfnod o orchwyddiant?

3  Edrychwch ar Ffynhonnell F. Sut mae’r ffynhonnell hon yn ein helpu ni i ddeall problemau yr Almaen yn 1923?

Cwestiynau ymarfer


1  Beth oedd pwrpas Ffynhonnell E? (I gael arweiniad, gweler tudalennau 94–95.)

2  Ai gorchwyddiant oedd problem fwyaf Gweriniaeth Weimar ar ddechrau’r 1920au? Defnyddiwch yr hyn rydych chi’n ei wybod a’i ddeall am y mater i gefnogi eich ateb. (I gael arweiniad, gweler tudalennau 98–99.)

Ffynhonnell E: Cartŵn gafodd ei gyhoeddi yn y cylchgrawn adain chwith Almaenig Simplicissimus yn 1923. O’i gyfieithu, mae’r pennawd ar y brig yn dweud ‘Arian papur’ ac mae’r pennawd ar y gwaelod yn dweud ‘Bara’

Ffynhonnell F: Almaenes yn llosgi arian cyfred yn 1923, gan ei fod yn llosgi’n hirach na’r coed tân byddai’r arian yn gallu eu prynu

